Når den danske Pegida-bevægelse mandag aften går på gaden i København mod, hvad de kalder 'islamiseringen af Europa', vil politiet holde et vågent øje med demonstranterne.

- Vi har lavet en stor politioperation med et stort setup. Vi vil være meget synligt til stede for at sikre os, at alt forløber i ro og orden, siger ledende politiinspektør hos Københavns politi, Mogens Lauridsen.

Der er cirka 300 tilmeldte på facebook til Pegidadks demonstration, der starter ved Statens Museum for Kunst i København kl. 18, og bliver kaldt en 'spadseretur mod ekstrem islam'. Politiet tager dog ingen chancer, selv om navnet kan klinge fredeligt.

Læs også : Overblik: Pegida vil demonstrere i Danmark

Militante ikke velkomne

- Vi har ikke haft erfaringer med lige Pegida før. Men tidligere er lignende demonstrationer i flere tilfælde endt i ballade. Det er også en mulighed her, og derfor har vi lavet et stort setup, siger Mogens Lauridsen.

Ordensmagten får dog ingen grund til at hive håndjernene frem, lyder det fra demonstrationens arrangør, stifteren af Pegidadk, Nicolai Sennels.

- Skulle der komme nogen og opføre sig på en måde, så det bliver utrygt for nogen mennesker, så vil vi bede dem om at gå, siger han, og understreger, at aftenens demonstration er fredelig.

På demonstrationens facebookside står der, at racister, nazister og militante ikke er velkomne.

Læs også : Terrortrussel aflyser anti-islamisk demonstration i Tyskland

Moddemonstranter holdes væk

Både i Aarhus og København har Pegidadk arrangeret demonstrationer - og i begge byer er der arrangeret moddemonstrationer. I Aarhus står 'Aarhus for mangfoldighed' bag og i København er det gruppen 'revolutionære antifascister'.

Politiet har lagt de forskellige demonstrationsruter tilpas langt væk fra hinanden, så de to grupperinger ikke mødes.

- Så får vi tilpas lang tid at reagere på, hvis den ene gruppe får lyst til at gå over og genere den anden, siger Mogens Lauridsen fra Københavns politi.

Læs også : Pegida-demonstranter holdes på afstand af hinanden

Nervøs over voldelig islam

Pegidadk er den danske pendant til tysklands Pegida-bevægelse, der startede i Dresden i efteråret og siden har holdt ugentlige demonstrationer. Aftenens demonstrationer skal fredeligt tage afstand fra ekstrem islam, lyder det fra Nicolai Sennels.

- Vi er ikke imod alle muslimer, men en bestemt tolkning af en religion, som er meget voldelig og fører en masse uheldige ting med sig. De her aftenture er for dem, der vil markere, at der er ting i den ideologi, man er nervøse over for, siger han.

Nicolai Sennels er en kendt kritiker af islam og tidligere kandidat til Folketinget for Dansk Folkeparti.